KOMISIJOS REGLAMENTAS (EB) Nr. 1539/2005
2005 m. rugsėjo 22 d.
pratęsiantis neatidėliotinų priemonių ančiuvių ištekliams saugoti ir atnaujinti ICES VIII pazonėje taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 7 straipsnio 1 dalį,
kadangi:
(1)
Remiantis Tarptautinės jūros tyrinėjimo tarybos (TJTT) pateiktais moksliniais duomenimis, kurie rodo, kad ančiuvių kiekis Biskajos įlankoje yra ypač sumažėjęs, buvo priimtas 2005 m. liepos 1 d. Komisijos reglamentas (EB) Nr. 1037/2005, nustatantis neatidėliotinas priemones ančiuvių ištekliams saugoti ir atnaujinti ICES VIII pazonėje (2). Šiuo reglamentu ančiuvių žvejyba buvo nutraukta trims mėnesiams nuo 2005 m. liepos 3 d.
(2)
Naujame Žuvininkystės mokslo, technikos ir ekonomikos komiteto (ŽMTEK) pranešime yra patvirtinama, kad šių išteklių kiekis yra pavojingai sumažėjęs, kad sprendimas sustabdyti jų žvejybą buvo pagrįstas ir kad ji ir toliau turi būti sustabdyta, kol bus pateikti nepriklausomi duomenys apie patikimai įvertintą neršiančių išteklių dydį.
(3)
Todėl dabartinį žvejybos sustabdymą reikėtų pratęsti.
(4)
Kadangi atliekant kontrolę neįmanoma atskirti ICES VIII pazonėje sugautų ančiuvių nuo sugautų kitose zonose, todėl ICES VIII pazonėje būtina uždrausti ančiuvius laikyti laivuose, perkrauti ir iškrauti, nesvarbu, kur jie buvo sugauti.
(5)
Žvejybos sustabdymo laikotarpiu Komisija įvertins mokslinius ir techninius kriterijus, kuriais remiantis bus leidžiama atnaujinti žvejybą.
(6)
Todėl Komisijai derėtų pratęsti ir atitinkamai pakeisti neatidėliotinų priemonių ančiuvių ištekliams išsaugoti taikymą,
PRIĖMĖ ŠĮ REGLAMENTĄ:
1 straipsnis
Ančiuvių žvejyba ICES VIII pazonėje uždraudžiama. Taip pat uždraudžiama šio reglamento taikymo laikotarpiu laikyti laivuose, perkrauti ir iškrauti ančiuvius ICES VIII pazonėje.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. spalio 3 d. iki 2005 m. gruodžio 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 22 d.